**Upseerikokelaana MHC Katanpäällä**

Laivapalveluksessa korostuu mielestäni enemmän tekemisen laatu kuin tempo. Kun teemme kansimiesten kanssa tykkihuoltoa, niin saamme itse määrittää taukomme ja käyttää siihen tarvitsevamme ajan. Meille annetaankin palveluspaikallani MHC Katanpäällä hyvin paljon vastuuta. Tärkeintä on, että hommat tulee hoidetuiksi kunnolla.

Itse toimin aluksella upseerikokelaana ja olen laivalla palvelevien varusmiesten vanhin sotilasarvoltaan. Johdan heidän päivittäistä palvelustaan. Kun saamme homman hoidettavaksi, kerron kuka tekee mitäkin. Jokapäiväiseen palvelukseemme kuuluu mm. Huoltoaluepalvelu, jonka aikana imuroimme laivan käytävät ja siistimme laivan yleisilmettä.

Päivittäin ohjelmamme kuitenkin vaihtelee. Välillä saatamme pitää perinteisiä sulkeisia tai harjoitella laivastolle ominaisempia solmuja. Usein ohjelmaamme kuuluu myös urheilua, jota harrastamme ohjatusti esimerkiksi koripallokoulutuksessa lähellä olevassa komppaniassa. Tai sitten kolistelemme itsenäisesti painoja Navy Gym 1:ssä.

Merellä meillä on eri rutiinit. Ruoka syödään laivalla laivakokkien valmistamana ja matruusit tähystävät pinta- sekä ilmamaaleja ulkokannella. Minä sekä alikersantit taas olemme tutkalla ja mittaamme etäisyyksiä seuraavaan käännökseen ja etsimme lähellämme olevia aluksia yhteentörmäysten välttämiseksi. Joskus saatamme jopa päästä ohjailemaan alusta.

Itselläni on myös ollut eksoottisempiakin kokemuksia. Hyisenä päivänä keskellä tammikuuta ilmoittauduin vapaaehtoiseksi pelastuskohteeksi pelastusharjoituksessa. Puin siis pelastuspuvun päälle ja hyppäsin jäätävän kylmään mereen odottamaan pintapelastajaa. Ainutlaatuisia elämyksiä!

Olen huomannut, että laivalla johtamisessa ei toimi perinteinen käskytys, sillä me varusmiehet elämme niin tiiviissä yhteisössä laivalla. Matruusit ovat myös olleet pidempään laivalla, joten heiltä löytyy arvokasta kokemusta arkisista asioista laivalla. Siksi pyrin pikemminkin keskustelemaan ja ottamaan huomioon alaisteni mielipiteet. Näin saadaan taattua laivastolle ominainen mahdollisimman laadukas lopputulos asiassa kuin asiassa.

Vilkkuviestitys kulkee sujuvasti, kun alaiseni ovat kertoneet minulle, että heillä on puutteita sen osaamisessa ja minä taas opin heiltä kuinka tehdään sukeltajan koili oikeaoppisesti. Win win -situation.

Palkatun henkilöstön erinomaisen suhtautumisen johdosta myös meidän toimintamme on ollut tuottavampaa kuin ennen kokemani. Päällikön hyttimme ovi on lähes aina auki, ja hänelle voi kertoa huoletta omat toiveet tai ehdotukset. Asiat myös perustellaan aina kunnolla. Kerrotaan esimerkiksi miksi meidän tulee harjoitella suojeluhälytyksiä ja sitten vielä tehdään harjoitteista niin eläviä, että oppii oikeasti ymmärtämään mistä oikein on kyse.

Pidän myös siitä, että olemme laivalla oikeastaan osa henkilökuntaa. Voin kertoa avoimesti omia parannusehdotuksiani ilman pelkoa siitä, että mielipiteeni ovat aina väärässä koska olen hölmö varusmies. Palvelusmotivaatio kasvaa ja tällöin tuntee itsensä myös tarpeelliseksi.

Koen, että laivapalveluksesta on ollut myös suunnatonta hyötyä tulevaa siviilielämääni varten. Olen nimittäin kauppatieteiden yo Aalto-yliopistosta, ja huomannut, että täällä opittuja taitoja voi hyvin soveltaa kaupallisella alalla.

Johtamistyyli laivalla nimittäin muistuttaa siviilijohtamista; täällä oppii arvostamaan muiden mielipiteitä ja myöntämään omat virheensä tarvittaessa. Laivastossa kuten liike-elämässäkään ei ole myöskään koskaan tyytyminen toiseksi parhaaseen vaihtoehtoon, vaan aina tavoitellaan kultaista lopputulosta. Tulevana johtajana olen oppinut, miten vaaditaan parasta mahdollista lopputulosta. Ihmisiin luottaminen on myös avainasemassa menestymisessä. Ilman kahta ei ole yhtä.

Olen kiitollinen saadessani palvella yhdessä Suomen parhaista palveluspaikoista. In The Navy!

Upseerikokelas Miki Toivonen